‘Keerpunt’ vir Pippie se herstelAnice Barnard Kruger en Pippie tydens Pippie se 8ste verjaarsdagpartytjie. Foto: Facebook Toe Maroela Media in Januarie vanjaar berig het oor hoe dit met Pippie Kruger (8) gaan nadat sy vyf jaar gelede erge brandwonde opgedoen het, het haar ma glad nie geweet dié berig sou tot ŉ keerpunt in Pippie se lang herstelpad lei. Pippie, toe twee jaar oud, het op Oujaarsaand in 2011 derdegraadse brandwonde oor 80% van haar lyfie opgedoen nadat ŉ bottel vuuraansteekjel tydens ŉ familiebraai ontplof het. Pippie het wonderbaarlik haar kritieke beserings oorleef en Suid-Afrikaners hou sedertdien saam die moedige Pippie se herstel dop. Pippie moes sedert die ongeluk intensiewe rehabilitasie ondergaan vanweë breinskade as gevolg van vyf hartstilstande en beroertes. In Junie 2012 het Pippie baanbrekerchirurgie in ŉ Johannesburgse hospitaal ondergaan waartydens haar eie gekloonde vel, wat in ŉ laboratorium in Boston gekweek is, op haar wonde oorgeplant is. Anice Barnard Kruger, Pippie se ma, het in Januarie vanjaar vertel Pippie is steeds afhanklik van ŉ loopraam as sy wil loop, kan nie volsinne praat nie en raak baie vinnig moeg. Dit kan moontlik binnekort, met die regte behandeling, iets van die verlede wees. “Nadat Maroela Media die berig oor Pippie geplaas het, het ŉ vrou wat dit gelees het my gebel. Sy het my vertel van die Family Hope Centre (FHC) in Amerika en verduidelik haar kleinkind en sy ouers het ŉ program daar gevolg en dit het sy lewe ingrypend verander,” vertel Anice. “Die FHC was juis op pad na Suid-Afrika om hier ŉ kursus te kom aanbied en ek het dit bygewoon.” Volgens Anice help die sentrum allerlei kinders met verskillende soorte probleme. Deur ŉ wetenskaplike benadering bemagtig die sentrum ouers van kinders met spesiale behoeftes om hul kinders se ontwikkeling te verbeter. Die sentrum lei ouers op om die regte metodes te gebruik om hul kinders se fisiologiese gesondheid, fisieke vermoëns, sensories-motoriese vermoëns, gedrag, begrip en kommunikasie te verbeter. Pippie Kruger. Foto: Facebook “Op grond van die kursus wat ek bygewoon het, kon ek reeds begin om van die metodes op Pippie toe te pas. Een daarvan is dat sy nou ŉ ketogene dieet volg en die verbetering is net ongelooflik,” sê Anice. ŉ Ketogene dieet fokus op beperkte koolhidraat- en suikerinname, met verhoogde vetinname. “Die dieet is vir my nog die grootste wonderwerk van die program tot dusver, omdat dit so ŉ dramatiese verskil maak,” sê Anice. “Pippie het Saterdag toe sy agt jaar oud geword het ŉ klein stukkie koek by haar partytjie geëet en jy kon onmiddellik die verskil sien. Haar ogies het so ŉ bietjie skeef getrek en haar lyfie se spasmas was erger. Toe sy Sondag weer terug is op haar dieet, was sy dadelik weer beter.” Ná Anice die drie dag lange kursus bygewoon het, kon sy reeds met ŉ algemene program begin, maar Pippie moet ŉ twee dag lange evaluasie by die sentrum ondergaan voordat daar ŉ program saamgestel kan word wat spesifiek op haar behoeftes gegrond is. Omdat dit nie moontlik was om die evaluasie te doen tydens die sentrumbesoek aan Suid-Afrika nie, vlieg Pippie en Anice Donderdag na Philadelphia in die Amerikaanse staat Pennsilvanië waar die evaluasie gedoen sal word. Volgens Anice sal hulle dan terugkeer, toegerus met ŉ spesifieke program om Pippie se ontwikkeling en vermoëns te verbeter. “Hierdie program leer basies die ouer om self sy kind se fisioterapeut, arbeidsterapeut en spraakterapeut te wees. Hulle plaas nie ŉ etiket om enige kind se nek nie en werk volgens elke kind se individuele vermoëns en uitdagings. Die program behels omtrent vyf uur oefening per dag met Pippie soos motoriese oefeninge, asemhalingsoefeninge en ander maniere om haar brein te stimuleer. Ek glo dit gaan ŉ keerpunt vir Pippie wees en dat sy ongelooflik baie deur hierdie program gaan verbeter. Ek is so opgewonde, dit gaan baie moeilik wees om hierdie laaste paar daggies te wag totdat ons op die vliegtuig kan klim!” Lees die vorige berigte oor Pippie op Maroela Media.